b'\n_START_ARTICLE_\nPeriklis Iakovakis\n_START_SECTION_\nKariera\n_START_PARAGRAPH_\nLeta 1998 je Iakovakis osvojil zlato na Svetovnem mladinskem prvenstvu v francoskem Annecyju, s \xc4\x8dasom 49.82. Pet let kasneje si je prav tako v Franciji, na pari\xc5\xa1kem stadionu Saint-Denis, pritekel bron na Svetovnem prvenstvu 2003. V finalu je tedaj dosegel \xc4\x8das 48.24, zaostal je le za Dominikancem F\xc3\xa9lixom S\xc3\xa1nchezom in Ameri\xc4\x8danom Joeyem Woodyjem._NEWLINE_6. maja 2006 je dosegel svoj osebni rekord, 47.82. Ta \xc4\x8das mu je uspel na turnirju Turneje svetovne atletike v japonski Osaki. Le tri mesece zatem je Iakovakis \xc5\xa1e slavil na svojem prvem ve\xc4\x8djem tekmovanju, ko je v \xc5\xa1vedskem G\xc3\xb6teborgu postal evropski prvak. S \xc4\x8dasom 48.46 je v finalu ugnal vso konkurenco, drugo mesto je zasedel Poljak Marek Plawgo. _NEWLINE_Po osvojitvi naslova evropskega prvaka je Iakovakis s \xc4\x8dasom 47.92 slavil \xc5\xa1e na tradicionalnem mitingu Zlate lige v \xc5\xa1vicarskem Z\xc3\xbcrichu (Z\xc3\xbcrich Weltklasse)._NEWLINE_Leta 2009 je Iakovakis na zadnji priredbi Finala svetovne atletike v doma\xc4\x8dem Thessalonikiju osvojil bron. Naslednje leto, leta 2010, si je za cilj sezone postavil obrambo evropskega naslova na prihajajo\xc4\x8dem Evropskem prvenstvu v Barceloni, \xc5\xa0panija. \xc5\xbde zgodaj v sezoni, marca, je nato utrpel manj\xc5\xa1o po\xc5\xa1kodbo velike me\xc4\x8dne mi\xc5\xa1ice. Ko si je opomogel, je pri\xc4\x8del s pripravami v Ju\xc5\xbeni Afriki in na Cipru. V izjavah pred prvenstvom je kot svojega glavnega tekmeca izpostavil Vali\xc5\xbeana Davida Greena. Na prvenstvu se je najprej zanesljivo prebil skozi kvalifikacije, a je nato skoraj obstal \xc5\xbee v polfinalu. S skromnim \xc4\x8dasom 50.33 si je kot peti v svoji polfinalni skupini namre\xc4\x8d mesto v finalu zagotovil \xc5\xa1ele kot sre\xc4\x8dni pora\xc5\xbeenec. V finalu je nato tekel bolje, dosegel je \xc4\x8das 49.38, kar pa je bilo dovolj le za 5. mesto, \xc4\x8deprav je imel v zaklju\xc4\x8dni ravnini dobro izhodi\xc5\xa1\xc4\x8de celo za vsaj srebro. Zlato je pobral prav Vali\xc5\xbean Greene, ki je suvereno slavil s \xc4\x8dasom 48.13.'